[{"text_idx": "#000000", "text": "Emakume gerrillarien ikonoa 30 urte berantago"}, {"text_idx": "#000001", "text": "Euskal Herriko eta mundu osoko zenbat etxetako apaletan dago 1980ko hamarkadako ikono gerrillari hau? Nikaraguako historia hurbilari buruzko zenbat liburu eta erreportajeren osagarri izan da? Nazioarteko ezkerreko mugimendu feministek zenbat aldiz erabili dute irudi hau borrokaren latzenean ere samurtasuna galdu behar ez dela adierazteko? Orlando Valenzuela argazkilariak 1984an egindako \u201cMiliciana de Waswalito\u201d izeneko irudi honen protagonista berriz erretratatu dute Nikaraguako La Prensa egunkarian, ia 30 urte beranduago.\nIrribarre samurreko laborari honek, umea paparrean eta AK-47 lepoan hartuta zituenak Blanca Lopez du izena. 21 urte zituela, partaide zen laborantza-kooperatibaren ekitaldi politiko, eta armatu, batean egin zioten argazki ezaguna. Egun horretaz galdetuta ondorengoa dio Blancak: \u201cOrduan gaztea nintzen. Sei urte nituela, nire amak mendira jo zuen eta harrez gero Frente Sandinistakoekin batera izan nintzen. Kontu guztietan sartzen nintzen. Egun horretan armak aldatzen ari ginen, berriagoak eta arinagoak eman zizkiguten. Niri AK-47a egokitu zitzaidan. Kontu horretaz brometan ari ginela argazkilari batek berari begiratzeko esan zidan\u201d."}]